SAKP bevestig kabinetskommeling en ‘intelligensieverslag’Pravin Gordhan (22 Februarie 2017) Foto: GCIS Die SAKP het Donderdag tydens ŉ mediakonferensie gesê pres. Jacob Zuma het aan die party bekend gemaak dat hy die minister van finansies en sy adjunk gaan vervang. Solly Mapaila, tweede adjunkhoofsekretaris van die Suid-Afrikaanse Kommunistiese Party (SAKP), het gesê die party het beswaar gemaak teen ŉ kabinetskommeling. Mapaila het ook gesê hulle is bewus van die sogenaamde intelligensieverslag wat gebruik is as rede om Pravin Gordhan en Mcebisi Jonas van ŉ beleggingstoer in die Verenigde Koninkryk en Amerika terug te roep. Die “intelligensieverslag” is volgens die SAKP Maandag op ŉ vergadering van die ANC se topses leiers voorgelê as “bewys” hoekom Gordhan en Jonas moet terugkeer na Suid-Afrika. Volgens die verslag was Gordhan en Jonas van plan om Zuma swart te smeer en internasionale bankiers te vra om saam teen hom te veg. Die ANC se topses leiers is volgens berigte egter nie eens oor die beweerde besluit om Gordhan die trekpas te gee nie. Talle joernaliste het gisteraand buite die Uniegebou in Pretoria uitgekamp nadat verskeie spoggerige motors die terrein binne is. Dit was egter volgens die presidensie net die kabinetsvergadering wat later plaasgevind het nadat dit die oggend uitgestel is vir die begrafnis van die vryheidsvegter Ahmed Kathrada. Zuma het nie Woensdag Kathrada se begrafnis bygewoon nie “in ooreenstemming met die wense van die familie”. Zuma is egter in sy afwesigheid openlik gekritiseer. Voormalige pres. Kgalema Motlanthe het dele uit ŉ ope brief aangehaal wat Kathrada aan Zuma geskryf het waarin hy hom vra om te bedank. Motlanthe het ŉ staande en luide toejuiging van die gehoor ontvang terwyl hy die brief voorgelees het. Gordhan is ook staande toegejuig by die begrafnis. Neeshan Balton, direkteur van die Ahmed Kathrada-stigting, het Gordhan gevra om op te staan voor hy gesê het: “Oom Kathy het gesê hy sal saam met PG [Gordhan] gaan om hom na die hof te vergesel. Pravin, ongeag of jy in die volgende dae en weke wat kom minister is of nie, jy bly getrou aan die waardes en beginsels waarop Ahmed Kathrada trots sou wees,” het Balton onder luide toejuiging van die gehoor gesê. Intussen het die presidensie nog steeds geen woord gerep oor die bewerings dat Zuma die kabinet gaan skommel en Gordhan en Jonas die trekpas wil gee nie.